ВЪПРОСИ И ОТГОВОРИ ПО ПРОЦЕДУРА
BG161PO003-2.4.02 „ПОДКРЕПА ЗА РАЗВИТИЕТО НА КЛЪСТЕРИТЕ В БЪЛГАРИЯ” 
ВЪПРОС № 32)
Здравейте,
Имаме няколко въпроса по отношение на правилата на BG161PO003-2.4.02 „Подкрепа за развитието на клъстерите в България”. 

1. В насоките за кандидатстване е указано: „Разходите за консултантски услуги за изготвяне на проектното предложение могат да бъдат извършени преди датата на подаване на проекта и след датата на обявяване на настоящата процедура, като плащането по тях трябва да бъде направено не по-късно от крайния срок, определен за представяне на финалния отчет за изпълнение на дейностите по проекта.“ 

Това означава ли, че можем да сключим договор с избрания от нас консултант, а плащането и издаването на фактурата могат да бъдат извършени след датата на евентуално подписване на договор за безвъзмездна помощ?

2. Във връзка с изменение на ПМС 55, моля да уточните по какви правила следва да се извършват процедурите за избор на изпълнител от страна на бенефициента – по ПМС 55 към датата на обявяване на процедурата или по други. Въпросът касае както процедурата за избор на консултант за изготвяне на проектното предложение, така и планирането на процедури за избор на изпълнител по време на изпълнение на проекта.
3. Във връзка със зададен на информационните дни въпрос за начина на подбор на управителното тяло на клъстера (което е официално вписано в учредителния акт) и ваша препоръка да не визираме конкретни хора, а да ги назначим след процедура на подбор. Моля да уточните по какъв начин следва кандидата да докаже, че разполага c  необходимия управленски капацитет на етап оценка на проектните предложения?
Предварително благодаря.

С уважение,
Нели Баракова 
n.barakova@abv.bg
15.03.2013 г.

ОТГОВОР № 32)

1. Разходнооправдателните документи, свързани с извършването на консултантски услуги по изготвяне на проектно предложение по процедурата, могат да бъдат издадени преди датата на подаване на проектното предложение (при спазване на разпоредбите на Закона за ДДС, касаещи сроковете за издаване на фактури), но след датата на обявяване на настоящата процедура
Плащането по тях трябва да бъде направено не по-късно от крайния срок, определен за представяне на финалния отчет за изпълнение на дейностите по проекта.
2. Процедурите за избор на изпълнител от страна на бенефициента преди 1 април 2013 г. следва да бъдат извършвани в съответствие с разпоредбите на ПМС № 55/12.03.2007 г., а тези след посочената дата – в съответстие с разпоредбите на ПМС № 69/11.03.2013 г.
Процедурите за избор на изпълнител от страна на бенефициента, които ще се прилагат по време на изпълнение на договора за безвъзмездна финансова помощ ще бъдат описани детайлно в Оперативното ръководство за изпълнение на договорите, което ще бъде разработено за целите на настоящата процедура за предоставяне на безвъзмездна финансова помощ и публикувано на интернет страницата на Управляващия орган на оперативната програма – www.opcompetitiveness.bg
3. При подаване на проектното предложение по процедурата кандидатите следва да представят копия на документи, доказващи наличието на квалификация и професионален опит на ръководителя на клъстера, посочен в Раздел I - т. 4.3 от Формуляра за кандидатстване.
Квалификацията се доказва с: диплома за завършено образование и/или диплома/свидетелство/удостоверение за завършено образование или обучение в професионални училища, професионални гимназии, професионални колежи или центрове за професионално обучение. Професионалният опит се доказва с: трудова, служебна осигурителна книжка, официален документ за извършвана дейност в чужбина или друг документ, удостоверяващ трудов, служебен или осигурителен стаж, както и с граждански договори или препоръки. 

Посочените документи квалификация и професионален опит следва да бъдат придружени с автобиография по образец (Приложение Ц).

В случай на непредставяне на посочените документи, проектното предложение няма да бъде отхвърлено от Оценителната комисия по процедурата, но ще получи „0“ точки по показател „Управленски капацитет на клъстера“.
ВЪПРОС № 33)

Уважаеми Господа ,

Моля, за Вашите отговори на следните въпроси :
1. Допустим разход ли е закупуването на професионална литература за общо ползване на членовете на клъстера по компонент 2?
2. Допустимо ли е назначаването на трудов договор в клъстера на специалист, който:
- е управител/ представляващ на един от членовета на клъстера
-  член на Управителния съвет на клъстера,
- самоосигуряващо се лице и не е назначен на трудов договор в компанията , която притежава.
Благодаря предварително !

Поздрави,

Христина Василева

ФТА Консулт ЕООД

office@ftaconsult.com
15.03.2013 г.
ОТГОВОР № 33)

1. Закупуването на професионална литература представлява недопустим разход по настоящата процедура.
2. Съгласно чл. 4.1. от Общите условия към финансираните по Оперативна програма „Развитие на конкурентоспособността на българската икономика” 2007-2013 договори за предоставяне на безвъзмездна финансова помощ, бенефициентът може да сключва трудови/граждански договори с лица по § 1, ал. 1 от Допълнителните разпоредби на Търговския закон, ако отговарят на изискванията на заеманата длъжност, като същите бъдат представени за изричното одобрение на Договарящия орган преди/след сключването на договора, придружени от мотивирана обосновка за необходимостта от това.
ВЪПРОС № 34)
Уважаеми Дами и Господа,
Имам два въпроса по процедурата.
1. В бюджета, в цените на доставките, строителството и услугите да бъде ли включено ДДС?
2. Когато имаме две оферти за една и съща стока, на различни цени ( Да кажем 5 и 10 лева), каква цена залагаме в бюджета?

Благодаря ви предварително.
Бойко Ценов

boyko_tzenov@mail.bg
15.03.2013 г.

ОТГОВОР № 34)
1. Кандидатите и бенефициентите са длъжни да следват Указанията на министъра на финансите (Приложение Н към Насоките за кандидатстване) за определянето на ДДС като „възстановим” и следователно недопустим разход по ОП „Конкурентоспособност” и настоящата процедура, или като „невъзстановим” и следователно допустим разход по ОП „Конкурентоспособност” и настоящата процедура.
2. В случай че проектното предложение предвижда закупуване на активи (ДМА или ДНА) по Компонент 3 от настоящата процедура, кандидатът следва да представи оферта и/или извлечение от каталог на производител/доставчик и/или проучване в интернет за всяка отделна инвестиция в активи. Документите трябва да съдържат информация за: наименование на оферента; технически и функционални характеристики на оборудването, цена на оборудването и вид на валутата. Заложените в Бюджета стойности следва да не надвишават цените, посочени в тези документи. 
ВЪПРОС № 35)

Здравейте,
В т.2.3.1.2 Специфични допустими разходи по процедурата, от насоките за кандидатстване, е отбелязано, че в случай че бъдат заложени Разходи по Компонент 3, то кандидатите, които не отговарят на изискванията за микро, малко и средно предприятие (по смисъла на чл. 3 и чл. 4 от ЗМСП), задължително трябва да се съобразят с условието, че разходите за придобиване на дълготрайни нематериални активи могат да бъдат в размер до 50% от общите допустими разходи по Компонент 3 „Инвестиционен компонент”. Предвид изискването всеки кандидат, който предвижда разходи по Компонент 3, да е обединение от минимум 10 юридически лица и поне едно висше учебно заведение, въпросът ми е следния:  
При определяне категорията на кандидата (по смисъла на чл. 3 и чл. 4 от ЗМСП), ще се взема ли под внимание размера на висшето учебно заведение, неговата правна форма (държавен или частен) или категорията на кандидата ще бъде определена само въз основа размера на юридическите лица, регистрирани по Търговския закон?
Предварително благодаря за съдействието?
К.Димов

kras.dimov@mail.bg
15.03.2013 г.

ОТГОВОР № 35)

В случай, че клъстер (който е предприятие по смисъла на § 1 от Допълнителните разпоредби на ЗМСП) е свързано предприятие с висше учебно заведение (частно или държавно), при определяне на категорията на кандидата следва да се вземат предвид и данните на висшето учебно заведение. 
Допълнително следва да имате предвид, че екипът по договаряне ще разполага с пълната информация и документи и ще извръши проверка във връзка с декларираните обстоятелства относно категорията микро, малко или средно предприятие по чл. 3 и чл. 4 от ЗМТСП, включително и чрез служебна проверка в търговския регистър.

ВЪПРОС № 36)
Здравейте, имам въпрос относно: ОП "Конкурентоспособност", Приоритетна ос 2 - Повишаване ефективността на предприятията, 2.4 Насърчаване на бизнес кооперирането и клъстерите:
- Бенефициенти по тази приоритетна ос могат да бъдат - предприятия от производствения сектор и сектора на услугите - Това отнася ли се за голямо предприятие или само за малко и средно предприятие?

Благодаря Ви предварително за отговора.  

Мариана Добрева  

mariana@elkabel.bg  

15.03.2013 г.

ОТГОВОР № 36)
Обединението-кандидат (новосъздаден или вече съществуващ клъстер) по настоящата процедура може да бъде както малко и средно предприятие (МСП), така и голямо предприятие, при спазване на останалите критерии, условия и изисквания по процедурата.
ВЪПРОС № 37)
Здравейте! 


Във връзка с публикуваните насоки за кандидатстване по процедура за предоставяне на БФП BG161PO003-2.4.02 „Подкрепа за развитието на клъстерите в България” имам следните въпроси:

1. Допустим кандидат ли е Сдружение по смисъла на закона за дружествата с нестопанска цел, което включва, както юридически лица, така и индивидуални физически лица. Съгласно насоките за кандидатстване е записано, че обединенията са на юридически лица. Това обстоятелство прави ли въпросното сдружение недопустим кандидат? (моля за конкретен отговор)

2. По компонент 3 допустимо ли е закупуването на технически средства за обезпечаване на дейностите на административното тяло на клъстера (компютри)?

Благодаря Ви предварително за отделеното време и внимание!

С уважение,

Малина Стратиева

seasidebizsol@gmail.com
17.03.2013 г.
ОТГОВОР № 37)

1. За да бъдат допустими за финансиране по настоящата процедура, кандидатите трябва да отговарят на общите и специфичните критерии за допустимост, посочени в т. 2.1.1 и т. 2.1.2 от Насоките за кандидатстване.

2. Придобиването на технически средства за обезпечаване на дейността на административното тяло на клъстера е недопустимо по Компонент 3 от процедурата. По този компонент е допустимо закупуването на дълготрайни материални активи за общи клъстерни дейности (например компоненти и инструментариум за изграждане на изпитателни лаборатории).

